钦定古今图书集成/明伦汇编/官常典/第349卷 > 李英
## 钦定古今图书集成/明伦汇编/官常典/第349卷 > 李英

按《金史》本传：“英字子贤，其先辽阳人，徙益都。明昌五
年进士第，调淳化主簿、登州军事判官，封丘令。丁父
忧，服除，调通远令。蕃部取民物，不与直，摄之，不时至，
即掩捕之，论如法。补尚书省令史。大安三年，集三品
以上官议兵事，英上疏曰：‘军旅必练习者，术虎、高琪、
乌古孙兀屯、纳兰、𠇗头、抹撚尽忠，先朝尝任使，可与
商略。馀者纷纷，恐误大计’。”又曰：“比来增筑城郭，修完
楼橹，事势可知。山东、河北不大其声援，则京师为孤
城矣。”不报。除吏部主事。贞祐初，摄左司都事，迁监察
御史。右副元帅术虎高琪辟为经历官，乃上书高琪
曰：“中都之有居庸，犹秦之崤、函，蜀之剑门也。迩者撤
居庸兵，我势遂去。今土豪守之，朝廷当遣官节制，失
此不图，忠义之士将转为他矣。”又曰：“可镇抚宣德，德
兴馀民，使之从戎，所在自有宿藏，足以取给，是国家
不费斗粮尺帛，坐收所失之关隘也。居庸咫尺，都之
北门，而不能卫护，英实耻之。”高琪奏其书，即除尚书
工部员外郎，充宣差都提控，居庸等关隘悉隶焉。二
年正月，乘夜与壮士李雄、郭仲元、郭兴祖等四百九
十人出城，缘西山进至佛岩寺，令李雄等下山招募
军民，旬日得万馀人，择众所推服者领之，诡称土豪，
时时出战，被创。召还，迁翰林待制。因献《十策》，其大概
谓：“居中土以镇四方，委亲贤以收中都，立藩屏以固
关隘，集人力以防不虞，养马力以助军威，爱禾稼以
结民心，明赏罚以劝百官，选守令以复郡县，并州县
以省民力。”颇施行之。宣宗南迁，与左谏议大夫把胡
鲁俱为御前经历官。诏曰：“扈从军马，朕自总之，事有
利害，可因近侍局以闻。”宣宗次真定，以英为国子祭
酒，充宣差提控陇右边事。无何，召为御史中丞。英言：
“兵兴以来，百务皆弛，其要在于激浊扬清，奖进人材
耳。近年改定四善、二十七最之法，徒为虚文。大定间，
数遣使者分道考察廉能，当时号为得人。愿改前日
徒设之文，遵大定已试之效，庶几人人自励，为国家
用矣。”宣宗嘉纳之。自兵兴以来，亟用官爵为赏，程陈
僧败官军于龛谷，遣伪统制董九招西关堡都统王
狗儿，狗儿立杀之。诏除通远军节度使，加荣禄大夫，
赐姓完颜氏。英言：“名器不可以假人，上恩以难得为
贵。比来𬪩于用赏，实骇闻听。帑藏不足，惟恃爵命，今
又轻之，何以使人？伏见兰州西关堡守将王狗儿，向
以微劳，既蒙甄录。顷者坚守关城，诱杀贼使，论其忠
节，诚有可嘉。若官之五品，命以一州，亦无负矣。”急于
劝奖，遂擢节钺，加阶二品，赐以国姓。若取兰州，又将
何以待之？陕西名将项背相望，曹记僧、包长寿、东永
昌、徒单丑儿、郭禄大皆其著者。狗儿藐然贱卒，一朝
处众人之右，为统领之官，恐众望不厌，难得其死力。
宣宗以英奏示宰臣，宰臣奏：“狗儿奋发如此，赏以异恩，殆不为过。”上然其言。中都久围，丞相丞晖遣人以
矾《写奏》告急。诏元帅右监军永锡、左都监乌古论庆
寿将兵，英收河间、清、沧义军，自清州督粮运救中都。
英至大名，得兵数万，驭众素无纪律。贞祐三年三月
十六日，英被酒与大元兵遇于霸州北，大败，尽失所
运粮。英死，士卒歼焉。庆寿、永锡军闻之，皆溃归。五月，
中都不守。宣宗犹加恩赠通奉大夫，谥“刚贞”，官护葬
事，录用其子云。